Samkomulag undirritað við Skolkovo í Rússlandi 14. nóvember 2019 Nýsköpunarmiðstöð Íslands og Skolkovo stofnunin í Rússlandi hafa undirritað samkomulag um samstarf á sviði rannsókna og aðstoðar við sprota og frumkvöðlafyrirtæki á Íslandi og í Rússlandi . Samkomulagið hefur það að markmiði að auðvelda frumkvöðlafyrirtækjum beggja landa að komast í samstarf og auka aðgengi þeirra að stoðþjónustu landanna á milli . Það var Arkady Dvorkovich , stjórnarformaður Skolkovo stofnunarinnar og fyrrverandi varaforsætisráðherra Rússlands sem undirritaði fyrir hönd Skolkovo og Sigríður Ingvarsdóttir , forstjóri fyrir hönd Nýsköpunarmiðstöðvar Íslands , að viðstöddum sendiherra Íslands í Rússlandi , Berglindi Ásgeirsdóttir . Að sögn Sigríðar Ingvarsdóttur eru rússnesk stjórnvöld að leggja gríðarlega fjármuni og mikinn metnað í nýsköpunarstarf . „ Möguleikarnir eru miklir í auknu samstarfi á ýmsum sviðum þróunar og tækni hjá frumkvöðlum . Rússland er þar að auki gríðarstórt markaðssvæði með 140 milljón íbúum . Við höfum átt í ábatasömu samstarfi varðandi fiskiðnað og tæknibúnað honum tengdum og það er eftir miklu að slægjast að sækja fram á fleiri sviðum í Rússlandi . “